Зэи дигу ихунукъым
2018 гъэм щэкIуэгъуэм и 10-м дунейм ехыжащ къытщIэхъуэ щIэблэм щIэныгъэ куу егъэгъуэтыным хуэлэжьа егъэджакIуэ, тхакIуэ, журналист Апажэ Ахьмэд Хьисэ и къуэр. Тхэтыжкъым зи гъащIэ псор лъэпкъым зиузэщIыным щхьэузыхь хуэзыщIа цIыху гуапэр, псэкIэ къулейуэ щытар.
Апажэ А. Хь. Шэджэм районым хыхьэ Щхьэлыкъуэ къуажэм 1939 гъэм къыщалъхуащ. Къэбэрдей-Балъкъэр къэрал университетым и тхыдэ-филологие факультетым адыгэбзэмрэ урысыбзэмкIэ и къудамэр 1968 гъэм ехъулIэныгъэкIэ хэлъу къиуха нэужь а илъэс дыдэм урысыбзэмкIэ егъэджакIуэу лэжьэн щыщIидзащ Лашынкъей къуажэм дэт курыт школым. ЛэжьапIэр зыбжанэрэ ихъуэжами, ар хуэпэжащ зэгуэр къыхиха IэщIагъэм. КъБАССР-м ЩэнхабзэмкIэ и министерствэм и методикэ кабинетым и инспектору, нэхъ иужькIи егъэджакIуэхэм ядэлэжьэнымкIэ и къудамэм и унафэщIу щытащ Апажэр. АрщхьэкIэ сыт хуэдэ IэнатIэ къыхуамыгъэлъэгъуами, къызыхуигъэщIауэ къилъытэ егъэджакIуэ лэжьыгъэр псом япэ иригъэщырт икIи школым игъэзэжырт.
Апажэ Ахьмэд иригъэджахэм къахэкIащ ди республикэм, уеблэмэ ди къэрал псом цIэрыIуэ щыхъуа щIэныгъэлIхэр.
Апажэ Ахьмэд егъэджакIуэ къудейтэкъым. Ар икIи тхакIуэ, журналист Iэзэт. Абы и Iэдакъэ къыщIэкIа повестхэмрэ рассказхэмрэ щызэхуэхьэса «Зыпэмыплъа лъагъуныгъэ» тхылъыр куэдым я гум къинэжащ. Дэ, «Адыгэ псалъэ» газетым, радиомрэ телевиденэмрэ, «Iуащхьэмахуэ» журналым я лэжьакIуэхэм, нэхъыбэу къытхыхьэрт, цIыхуфIхэм, ди гъащIэм щыпашэхэм ятеухуа тхыгъэхэр къытхуихьурэ. Сыт щыгъуи гуфIэ-жу, и нэгур зэIухауэ, и угъурлыгъэр зыхэпщIэу къыщIыхьэрт ар редакцэм, дэтхэнэми и гукъыдэжыр къиIэтырт.
Апажэ Ахьмэд и лэжьыгъэфIхэм къыпэкIуэу щIыхь тхылъ куэд къратащ., КъБАССР-м ЩэнхабзэмкIэ, ЩIэныгъэ IуэхухэмкIэ я министерствэхэм, профсоюзхэм къыхуагъэфэщахэри яхэту. Ауэ псом нэхърэ нэхъ лъапIэр езым къигъэна лъэужь дахэрщ.
Дэ, абы и ныбжьэгъуахэм, къытхуэнэжыр и фэеплъ нэхур дигу идгъэлъынырщ.
«Адыгэ псалъэ» газетым,
«Iуащхьэмахуэ» журналым,
республикэ радиомрэ телевиденэмрэ я лэжьакIуэхэр.
